I. Gašparovič, poslanec: (2001-10-24):
Pán minister podráždene reagoval, keď sme hovorili, že česká garnitúra politických vyjednávačov a odborníkov je oveľa striktnejšia a konkrétnejšia a jednoznačnejšia pri presadzovaní svojich názorov. K tomu, že ministerstvo zahraničných vecí aj vláda pristupuje často servilne k niektorým požiadavkám, chcem pripomenúť pánovi ministrovi jeho vystúpenie, keď bol podpisovať chartu regionálnych a menšinových jazykov, keď víťazoslávne do televízie a rozhlasu vyniesol: „Išli sme ďaleko nad rámec požiadaviek Európskej únie a sme priekopníkmi v tomto smere v Európe.“ No ďakujem pekne, pán minister. A všetko svedčí o tom, aj prerokovávanie tejto zmluvy, že naši páni ministri a zrejme aj tu prítomný pán minister Harach idú ďaleko-ďaleko dopredu s plnením požiadaviek a názormi na plnenie týchto požiadaviek zo strany Európy. Pani poslankyne, páni poslanci, predstavitelia návrhu na pod-písanie takejto zmluvy nám stále hovoria, o koľko peňazí prídeme, ak túto zmluvu takto, ako ju predkladajú, neprijmeme a nepodpíšeme. No všetko svedčí o opaku, že nie je to pravda. Všetci odborníci hovoria jednak o tom, že je to nezmysel, aby sa takto funkčná elektráreň a takto bezpečnostne zabezpečená takýmto spôsobom odstavovala a možno v budúcnosti aj likvidovala. Dočítal som sa, že táto elektráreň ak bude odstavená v rokoch 2006 a 2008, naša krajina utrpí veľké hospodárske straty. V prvom rade to bude strata, ktorá bude vyplývať z toho, že budeme nútení dovážať elektrickú energiu. Bude to znamenať otvorenie trhu v objeme zhruba 10 mld. korún ročne pre iné subjekty. Znamená to, že Slovenské elektrárne, ktoré v súčasnosti majú elektronické ukazovatele z pohľadu hrubého zisku tesne nad nulou, sa určite dostanú do straty, lebo dnes elektráreň V-1 produkuje zhruba 3,5 mld. korún hrubého zisku. Bude to znamenať obrovskú stratu pre nás, pre Slovenské elektrárne, ale aj podstatný zásah do cenotvorby elektrickej energie pre budúcnosť v tom zmysle, že bude podnetom na masívne zvýšenie cien elektrickej energie. Páni poslanci, ak skutočne aj z takéhoto pohľadu nebudeme hodnotiť obsah tejto zmluvy, ktorú nám vláda tuná predkladá, tak zrejme naši občania a naši voliči budú oprávnene hovoriť, že toto volebné obdobie a títo poslanci, ktorí nás reprezentovali, nezastupovali nás, ale zastupovali niekoho iného. Vystúpenie pána poslanca Tatára mi dalo za pravdu, že do takýchto odborných vecí u nás môže hovoriť ktokoľvek, čokoľvek a kedykoľvek. Jeho odbornosť vo vystúpení bola dominantná. Len on rozumie energetike a nikto iný, aj keď k jadrovej energetike má zrejme tak ďaleko ako ku kozmu. Ja som v priebehu rozpravy hovoril aj o tom, čo všetko táto vláda povedala, že získala, a nikdy nehovorí o tom, čo stratila. V súčasnej dobe S-300, obranný systém, o ktorý sme prišli a kde sme museli platiť storno, strašne veľa miliónov dolárov, kde sa zrušili niektoré projekty, ktoré boli prospešné do budúcnosti pre tento štát, ktoré len preto, že ich prijala a začala plniť minulá vláda, sa začali rušiť, diaľnice, deblokácie, ktoré chceme dneska za 20 % prijímať a ostatných 80 % tratiť, eurofondy, čo táto vláda zapríčinila svojím konaním, dá sa povedať konaním, ktoré vyvolalo aj v Európskej únii veľký problém, a dneska nám krátia stovky miliónov eurofondov, vyjednávanie našich vyjednávačov, pokiaľ ide o plnenie podmienok do Európskej únie, nemožnosť zamestnania našich občanov v priebehu 7 rokov, hoci pán minister povedal, že to nie je pravda, do predaja bánk sme investovali stovku miliónov a dneska ich predávame za facku, je to z tohto, páni poslanci a pani poslankyne, jednoznačné, že ide o nie ekonomické, o sociálne náhľady, o techniku, ale ide o politické rozhodnutie, ktoré čaká naša vláda, že mu umožní pohladkanie po hlave a povedanie – áno, splnili ste to, čo od vás chceme, bez toho, aby ste protestovali. Z tohto dôvodu, pani poslankyne, páni poslanci, chcem dať návrh na doplnenie uznesenia, ktoré predkladal poslanec Fico, a to na základe čl. 86 písm. d) ústavy, aby vláda pred podpisom tejto zmluvy zmluvu predložila Národnej rade na vyjadrenie a prerokovanie. A pán poslanec Tatár ma inicioval tým svojím vystúpením, kde hovoril, že dochádza ku klamaniu občana, jednotlivca. Tak beriem ho ako hodnoverného, že je to asi pravda, a preto z titulu jeho podnetu navrhujem, aby na základe čl. 119 ústavy písm. i) vláda vypísala a rozhodla o verejnej diskusii k takejto zmluve, k takémuto obsahu zmluvy. To sú moje dva doplňujúce návrhy na uznesenie, ktoré navrhol poslanec Fico. Ďakujem pekne. (Potlesk.) J. Migaš, predseda NR SR: Faktické poznámky na vystúpenie pána poslanca Gašparoviča – ako prvý pán poslanec Cuper, ako posledný pán poslanec Jarjabek. Uzatváram možnosť podania prihlášok s faktickou poznámkou. Pán poslanec Cuper, nech sa páči. J. Cuper, poslanec: Ďakujem, pán predseda. Nielen Dzurinda, ale najmä sociálni demokrati, ktorí sa pustili do boja za odstavenie jadrovej elektrárne, a tiež predstavitelia zelených, pán Juriš, by mali tomuto národu jednoznačne vysvetliť, za ktorú loby v tomto parlamente hrajú pri odstavovaní Jadrovej elektrárne Jaslovské Bohunice, pretože ekono-mická situácia na Slovensku nie je najlepšia. Ak si pozriete, keď Mečiarova vláda odchádzala, tak bola česká koruna k slovenskej 1 : 1. Dnes je to už 1 : 1,31. Taký pokles za 3 roky nie je najlepším ukazovateľom ekonomickej prosperity Slovenskej republiky. Ak by sme brali ďalšie privatizačné ukazovatele, ide o Slovnaft, ktorý sa ponúkol maďarskej vláde, ide o komárňanské lodenice, ktoré sú v maďarských rukách. Ide o Východoslovenské železiarne, ktoré sú v maďarsko-amerických rukách. Pýtam sa tu pána ministra hospodárstva, pretože „Miki“ tu nie je prítomný, ako chce zabezpečiť ekonomické fungovanie slovenského národa. Alebo si myslí, že môže národ existovať len zo samotnej idey štátu, ktorá nebude podporená vytvorením toho, čomu sme chceli hovoriť slovenská podnikateľská vrstva, ktorá by ekonomicky prosperovala?... (Zaznel zvuk časomiery.) M. Andel, podpredseda NR SR: Ďakujem. Ďalej s faktickou poznámkou vystúpi pán poslanec Tatár. Nech sa páči. P. Tatár, poslanec: Ďakujem za slovo. Pán poslanec Gašparovič, vidím, že sa nehanbíte oplakávať S-300, a vidím, že sa ani nehanbíte hovoriť o bankách, ktoré ste predovšetkým vy za vašej vlády vykradli. Takže to je jednoducho len pokračovanie toho, že vy ste urobili zlé rozhodnutia, ktoré tento štát, každého jednotlivca, tento národ stáli strašne veľa peňazí. A teraz sa opovažujete ešte si žiadať o tomto verejnú diskusiu. Však vyjdete na hanbu, ak teda nebude taká diskusia verejne manipulovaná,  tak ako ste vy manipulovali médiá počas vašej vlády, čo bolo naozaj hanebné. Samozrejme, keď je tá diskusia otvorená a konkrétna, musíte v nej zhorieť, pretože ako som jednoznačne povedal... (Ruch v sále.) M. Andel, podpredseda NR SR: Prosím o pokoj v rokovacej miestnosti, priatelia. P. Tatár, poslanec: ... O tom, o čom vy rozprávate ako o záujme, a tu bolo veľakrát povedané, že ide o loby, tak tie mená sa dajú pokojne vymenovať, ja som ich veľakrát povedal, treba povedať, že tu ide naozaj len o zárobky pre úzku skupinu ľudí a o to, aby vy ako politici ste si znova mohli dovoliť rozhodovať o veľkých peniazoch, ktoré pre väčšinu národa sú stratou. Takže za toto naozaj sa skôr môžete hanbiť, ako sa tým chváliť. M. Andel, podpredseda NR SR: Slovo má pán poslanec Hof-bauer. R. Hofbauer, poslanec: Ak pán poslanec Gašparovič hovoril o servilnosti ministra zahraničných vecí Kukana, ja by som doplnil túto skutočnosť iba faktom, že už v januári v roku 1999 minister Kukan v zahraničí vopred servilne súhlasil s preletmi amerických bojových lietadiel na Balkán, a to bez akejkoľvek diskusie s vládou, ministrom obrany alebo s kýmkoľvek iným z nášho štátu správajúc sa, ako keby bol vlastník tohto pašalíka. Takže nech pán minister Kukan  nepoučuje prí-tomných poslancov o svojej údajnej objektívnosti. Ja by som sa v rámci tejto diskusie rád zmienil o tom, že to, čo tu sledujeme, nie je nič iné, len zúriaca vojna medzi jednotlivými loby, pretože vypnutie funkčnej, ekonomicky a ekologicky bezchybnej slovenskej elektrárne znamená dovážať po jej vypnutí minimálne za 10 mld. korún ročne elektrickú energiu zo zahraničia, ktorá mimochodom bude vyrábaná v západoeurópskych jadrových elektrárňach – tak o čom tu hovorí pán Tatár a všetci ostatní –, v západonemeckých jadrových elektrárňach. Rád by som sa zmienil o bojoch loby, ktoré zúria napr. aj v oblasti zbrojnej techniky, keď 19 špičkových lietadiel Mig 29 hnije na našich letiskách a táto vláda sa zaoberá nákupom 18 viacúčelových pod-zvukových lietadiel. Odporúčam, aby vláda sa zaoberala v rámci tohto výberového konania nákupom Čmeliakov alebo rakúskych Dromadérov. To sú jediné rozumné viacúčelové lietadlá podzvukové, pretože sa dajú využiť aj na práškovanie. A provízie možno by pri tom získali tí kupčíci z ministerstva národnej obrany rovnaké ako nákupom výbehových strojov zo západnej Európy, ako sú napr. britské Hawky alebo americké F-16. M. Andel, podpredseda NR SR: Koniec? R. Hofbauer, poslanec: Koniec. M. Andel, podpredseda NR SR: Ďakujem. Slovo má pani poslankyňa Sabolová.